André Boezak is ’n predikant, gemeenskapsleier, digter en skrywer. André Boezak is op 29 September 1960 op ’n wynplaas gebore en word op Simondium naby die Paarl groot. Hy is die oudste kind van vier kinders, twee seuns en twee dogters, van die onderwyser Alwyn Boezak en sy vrou Elizabeth. In 1975 trek die gesin na die Paarl en hy matrikuleer in 1978 op die dorp aan die Noorder-Paarl Senior Sekondêre Skool. As musikant slaag hy in hierdie tyd sy graad sewe in klavier. Ná skool studeer hy verder in die Teologie aan die Universiteit van die Wes-Kaapland. Omdat hy nie ’n beroep kry nadat hy kwalifiseer nie, hou hy vir ’n jaar skool by die “rofste skool” in die Boland, Paulus Joubert, waarna hy in die bediening tree as predikant van die Verenigende Gereformeerde Kerk. Hy tree in 1986 in die huwelik met Dawn, wat hy op universiteit ontmoet, en die egpaar het drie kinders, met Darren die oudste. Vanaf Maart 1988 bedien die egpaar die gemeente op Lady Grey in die Oos-Kaap, maar hy aanvaar in Mei 1994 ’n beroep na die gemeente in Bridgton op Oudtshoorn.